  Виталий Пронин Лулчеберет, дышетон, шутэтскон, азинскон инты - тани кыӵе луыны кулэ Удмурт культурая центр. Калык кылзонъёс дыръя та пумысен малпанъёссэс веразы вань мылкыд карисьёс. Калык люкаське.Филармоние вань удмурт азьветлӥсьёс люкаськизы кадь: егитэз но, мӧйыез но. Удмурт корка В. Короленко нимо ӟуч театрлэн азьвыл юртаз усьтӥськыны кулэ. Мар отын пушказ луоз? Котькудӥзлэн та пумысен аслаз малпанъёсыз. Калык кылзонъёсы пыриськизы «Удмурт Кенеш» огазеяськонлэн тӧроез Татьяна Ишматова, Тӧролэн но Правительстволэн администрациенызы кивалтӥсьлэсь ужзэ быдэсъясь Сергей Смирнов, Ижкар Думалэн Тӧроез Олег Гарин, культурая но туризмъя министрлэсь ужзэ быдэсъясь Владимир Соловьёв, удмурт азьветлӥсьёс.- Удмурт культурая центр мед луоз шуыса гинэ ужаны кулэ ӧвӧл. Со удмурт культураез быдэс дуннее вӧлмытыны, туристъёсты Удмуртие кыскыны кулэ, - мылкыдзэ вераз Сергей Смирнов. - Та интыын одно ик бизнес но интыяськыны кулэ - ужбергатӥсьёс та интыез чиновникъёслэсь ӟечгес лэсьтозы. Усьтоно удмурт сиён-юонъёсын кафе но.Кыл сётэмын вал «Айкай» театрысь крезьгуръя кивалтӥсьлы Олег Бимаковлы. Со мадиз, макем урод ини ӟуч театрлэн азьвыл юртэзлэн пушкыз, тае Олег Бимаков ӟеч тодэ, малы ке шуоно «Айкай» али ита юртын улэ. Культреггер Павел Поздеев вераз аслэсьтыз адӟонзэ: центр кӧня ке люкетлэсь пӧрмыны кулэ, со дышетон, ужрадъёс лэсьтон, проектъёсын вырон, калыклэсь мылкыдзэ бугыръян...- Та центр одӥг юрт пушкын гинэ медаз улы. Ижкарлэн картаысьтыз адӟиськом, В. Короленко нимо ӟуч театрлэн вуж юртэзлэн котыраз бадӟым вож инты вань на, умой луысал сое парклы пӧрмытыны, кытчы калык шутэтскыны но лыктысал, со дыре ик мае ке выльзэ тодысал, кылсярысь, удмурт батыръёсын галереяез адӟыса, - пусйиз Павел Поздеев. - Дэмласько юртлэсь 30-40 процентсэ сётыны «Айкай» театрлы, быдэс кульурая центрез но озьы ик ниманы. Со луыны кулэ элькунмылэн шорсюлмыз, брендэз. «Айкай» - со тулыс шулдыръяськон, озьыен, возьматэ ялан выльдӥськонэз но. В. Короленко нимо ӟуч теарлэн вуж юртэз котырысь инты.Ним пумысен соку ик трос ченгешонъёс ӝутскизы. Одӥгъёсыз шуизы, айкай, пе, со бигер кыл, соин ик центрез озьы ниманы чебер уз луы, нош профессор Владимир Владыкин тодэ вайытӥз: вань удмурт куа кыл, со удмуртский дом шуэмез возьматэ.«Удмурт Кенеш» огазеяськонлэн азьвыл тӧроез Игорь Семёнов шуиз, татын одно ик ар ӵоже дугдылытэк ужась удмурт кылъя курсъёс луыны кулэ, озьы ик юрт азе берыктоно писательлэсь Владимир Короленколэсь синпелетсэ.Залын сылӥсь микрофон сьӧрын трос дэмланъёс чузъяськизы на. Удмурт азьветлӥсь Алексей Шкляев кылысь кылэ берыктонэн вырись клуб, IT парк кылдытоно шуиз. Дарали Лели дэмлаз: туала удмурт культуралы но саклык висъяно, удмурт дизайнеръёслы инты сётоно, татын луысал ортчытъяны удмурт модая ужрадъёс но. «Мынам Удмуртие» ТРК-лэн удмурт ёзэныз кивалтӥсь Сергей Касаткин куара гожтон студия сярысь кыл поттӥз. Ӧвӧл, пе, Удмуртиын одӥг ӟеч студия но. Нош радиоез, телевидениез узырмытоно, али вераськон но ӝутскиз ни, 24 час ӵоже ужась удмурт радио лэзёно шуыса.Пумиськон час но ӝыны ӵоже кыстӥськиз. Ваньмыз малпанъёссэс вераса ӧз вуттэ. Кызьы оскытӥз Татьяна Ишматова, таин пумиськонъёс уз быре. Матысь дыре кылдытэмын луоз шара ужась комитет, отчы калык дэмланъёссэ вуттыны быгатоз.Тодады вайытом, вотэсын али но юалляськон мынэ на: мар кулэ интыяськыны Удмурт корка пушкын.Мария Векшина Туспуктӥз Виталий Пронин Теги: удмуртлык  